বিশ্বকাপজয়ী স্পেনের বিরুদ্ধে রাশিয়ার অবিস্মরণীয় জয়ের পর কেউ কেউ আমাকে বলেছেন, রাশিয়া জিতেছে বটে, কিন্তু ভালো খেলে জেতেনি। তার মানে ভালো খেলে স্পেন হেরেছে। ভালো খেলে হারার চেয়ে ভালো না খেলে যদি জেতা যায়, তবে ভালো না খেলাই ভালো। দাগ থেকে যদি ভালো কিছু হয়, তবে তো দাগই ভালো। আমি চাই সামনে যে তিনটি খেলা এখনো বাকি আছে, সেই খেলাগুলোও রাশিয়া ভালো না খেলেই জিতুক। জয়টাই বড় কথা। নোবেল পুরস্কার জয়ের মতো ফুটবলের বা অন্য বেশ কিছু খেলার জয় অতটা নির্দোষ জয় নয়। এখানে খেলার ভেতরে আরও খেলা থাকে। এখানে রক্ত ঝরে, পা-হাত ভাঙে। এমনকি মৃত্যুর মতো দুর্ঘটনাও ঘটে। খেলার দর্শন যুদ্ধবৎ না হলেও তারই কাছাকাছি—মারো অরি যেকোনো কৌশলে। রাশিয়ার জয়ের ঘৃতে তোমার কণ্টক সন্ধানের কারণ ভিন্ন বলেই আমার মনে হলো। আজকের স্পেনের মতো ভালো খেলে, প্রতিপক্ষের কাছে হেরে গিয়ে রাশিয়াকে যেন কাঁদতে না হয়। যেন বলতে না হয়, দিন শেষে বুঝি ছাই হলো সবই হুতাশে। আমি রাশিয়ার নুন একটু বেশি খেয়েছি বলে, রাশিয়ার গুণ একটু বেশি গাইছি। তাই রাশিয়ার খারাপ খেলাটা আমার চোখে লাগেনি। দুই. পৃথিবীর ৬০০ কোটি মানুষের প্রতিনিধিত্ব করে এই একটি খেলাই—ফুটবল। আহা! ‘এ কী বস্তু ভগবান, বিশ্বেরে করিলা দান, দেখিয়াও পরান জুড়ায়।’ টেনিস (লং টেনিস ও টেবিল টেনিস), বাস্কেট, হকি বা ক্রিকেট—সব খেলাতেই…